Kenners sê oor 'fidget spinners' | Maroela Media
Nadat 'n storm onlangs oor die sogenaamde "fidget spinners" op sosiale media losgebars het, het dié speelding onder die loep van ouers en opvoedkundiges gekom.
Talle sosialemediagebruikers meen dat die speelding 'n sogenaamde gevaar vir kinders inhou en dat die positiewe invloed waarmee die speelding bemark word, nie getoets is nie.
Die speelding word deur ander beskou as 'n wonderlike fokushulp vir kinders én groot mense met angs, aandagafleibaarheids- en ontwikkelingsprobleme soos outisme.
Maroela Media het vroeër berig 'n waghondgroep van Boston in die VSA het ouers en kinders gewaarsku teen die potensiële gevare van die speelding. Die groep, World Against Toys Causing Harm (Watch), het gesê kinders kan maklik aan die speelding verstik en daarom is dit op die groep se lys van onveilige speelgoed geplaas.
Dié waarskuwing volg nadat owerhede in Duitsland verlede week gesê het hulle beplan om tonne van die speelgoed, waarop daar deur doeane-agentskappe beslag gelê is, te vernietig. Die owerhede het gesê hulle het die speelgoed, wat 'n oorsprong in China het, getoets en bevind dat dele daarvan kan afbreek en dus moontlike verstikkingsgevare vir klein kinders kan inhou. Ander gevalle waarin 'n staalgedeelte van die apparaat losgekom en kinders in die oë of gesig getref het, is ook aangemeld.
Claudia Swartzberg, uitvoerende hoof van Top Dog Education, sê dit is egter steeds onbeslis of dié speelding net 'n speelding is, en of dit 'n toestel is wat angs by kinders en grootmense kan verbeter of selfs diegene met aandagafleibaarheidsprobleme kan help om te fokus.
"Terwyl baie mense beweer dat die speelding die brein help fokus, is daar geen wetenskaplike steun om 'n terapeutiese waarde te staaf nie. Hoewel daar geen data is wat toon dat vroetel-spinners voordele inhou, eerder as om net pret te verskaf nie, meen baie ouers en onderwysers dat dit fokus binne, sowel as buite die klaskamer aanhelp", sê Swartzberg.
Swartzberg sê die webwerf Forbes het 'n paar positiewe punte van die speelding uitgelig:
Dit lei jou brein weg van allerlei lukrake gedagtes
Vroetel kan dele van jou brein besig hou en verhinder dat jou aandag afgetrek word en sou verhoed dat jy 'n taak, soos redevoering of luister in die klas, goed sou kan uitvoer. In plaas daarvan om byvoorbeeld te dink oor wat mense van jou dink terwyl jy op die verhoog staan en praat, kan vroetel jou help om net op jou toespraak te fokus, nie op enigiets anders wat jou aandag kan aflei nie.
Dit kan die denkproses aanhelp
Studies het getoon dat fisieke beweging, soos om te krabbel of om goed neer te skryf, jou kan help onthou. Deur fisiek besig te wees om te vroetel, beweeg jy en neem jy inligting beter in.
Dit dien as 'n ritueel
Rituele kan voorspelbaarheid, struktuur en bekendheid bied – iets wat jou kalm maak en help om te fokus. Herhalende bewegings soos om 'n bal in jou hand vas te druk of jou pen te tik kan strelende en ontspannende rituele wees.
"Daar's 'n rede waarom fidget spinners een van die beste verkopers van die jaar is", sê Swartzberg. "Of jy nou van hulle hou of nie, is dit waarskynlik dat hulle binnekort hul kruin sal bereik, baie soos ander vinnige en gewilde verkopers wat deur 'n gelyke mate van opgewondenheid en omstredenheid omring is.
Top Dog Education is 'n maatskappy in opvoedingstegnologie wat verpersoonlikte, kragtige leerervarings aan leerders van gr. 4 tot 12 bied, deur middel van 'n innoverende tegnologiese platform, MyTopDog.
Vir meer inligting besoek Top Dog Education se webwerf.
Dit is sommer n onding hierdie.
Help met ADD??? In my jong dae het ons nie speelgoed gehad wat gehelp het met ADD nie. n fidget op die agterstewe het sommer gou gehelp daarvoor :)
Om die kontrepsietjie te spin is nou regtig nie vroetel nie, verseker nie. Vroetel is om rusteloos te beweeg, om te woel.
Ons het 'n "fidgeting" mannetjie op skool gehad wat nie eers met 'n raps op die agterstewe stilgesit het nie. Die onderwyseres het van radeloosheid hom naderhand op die bank vasgemaak. Dit was darem net so twee episodes nodig gewees toe hy besef maar die ander kinders lag vir hom as hy so "onrustig" is.
Die goed is die wêreld vol 'vervuil', selfs in apteke, jy kan die goed nie miskyk nie, en dan trek natuurlik die kleure en die vorms die mense se aandag, nie om die 'wonderwerk' toestelletjie te kan 'spin' nie.